**HRVATSKO KATOLIČKO DRUŠTVO PROSVJETNIH DJELATNIKA**

**HKDPD LISTIĆ, kao obično, malo**



God. XXV. 3/ prosinac 2019.

IZ GLOBALNE I LOKALNE PERSPEKTIVE PREMA BOŽJOJ

U posljednje vrijeme čini mi se kao da cijeli svijet ulazi u jedan kovitlac iracionalnosti zbog odricanja od razuma i napuštanja želje za istinom. Sve je fokusirano na ovozemaljski mir, ugodnost, ovozemaljsku korist, čak i u Crkvi gledajući na prvi pogled. Kao da je Crkva napustila svoju ulogu znaka protivnoga svijetu, kao da se stapa s njim u njegovim interesima i ciljevima. Kao da su kršćani masovno prihvatili odvojenost katoličkog života i učenja od životne stvarnosti pa i u crkvu dolaze da bi ispunili običaj, naviku, osjetili ugodu. A misa je žrtva i gozba. I na misi bismo se morali susretati s Bogom, ali i svojom savješću puno dublje nego se to danas čini. Po čemu tako sudim? Po našoj stvarnosti koja ne pokazuje da je toliko katolika, da se toliko ide na mise, da se vjeruje u nadnaravni svijet živeći po njegovim načelima u ovome vidljivom, zemaljskom, materijalnom. Gledam nered koji se uvlači u Crkvu, neposluh i otpadništvo. Primjerice, jedan austrijski svećenik blagoslivlja zajednicu dviju žena, lezbijki. Nigdje ne piše da je za to snosio posljedice. Pa i kako bi kad se i neki biskupi javno za to zalažu bez posljedica. Jedan talijanski svećenik, usprkos zabrani biskupa, na kraju mise pjeva s vjernicima partizansku pjesmu *Bella ciao* dok se u pozadini vidi raspeti Krist bez križa i duga u podnožju oltara. U Engleskoj se u ime pastoralnog praćenja organiziraju mise za homoseksualce i njihove obitelji i prijatelje. U Vatikanu se izveo poganski obred poklonstva Pachamammi, Majci svijeta (Majci zemlji, božici plodnosti) oko stolnjaka na kojem su postavljeni darovi, pa i falusni simbol, uz njezinu drvenu figuru, koja je kasnije unesena u baziliku sv. Petra i još jednu crkvu s očitim znacima štovanja, a mladić koji je izbacio te figure bio je prekoren javno. Sve to dodatno zabrinjava kad se poveže s činjenicom da je UN promijenio Dan planeta Zemlje u Dan Majke Zemlje, da je izdao knjižicu za djecu *Pachamama* u kojoj promiče ekološku osviještenost i održivi razvoj te uči djecu da bi jedno dijete po paru bilo najidealnije za održivi razvoj, a da istovremeno takav UN surađuje s Vatikanom na ostvarenju ekoloških ciljeva i održivog razvoja. Još kad čovjek to poveže sa scenama u kojima →

**BOŽJA RIJEČ – RIJEČ ŽIVOTA**

** *Pođite, dakle, na otoke kitimske, da vidite, ili u Kedar pošaljite izvidnice te dobro promislite i provjerite je li se igda što slično zbilo. Je li koji narod mijenjao bogove –oni čak i nisu bogovi! A narod moj Slavu svoju zamijeni za one što ne pomažu! Zapanjite se nad tim, nebesa, zgranite se i zaprepastite« ,riječ je Jahvina .»Jer dva zla narod moj učini: ostavi mene, Izvor vode žive, te iskopa sebi kladence, kladence ispucane što vode držati ne mogu.*

*Jeremija, 2, 10-13*

→ Evo Morales (bivši socijalistički predsjednik Bolivije (gdje su prava Majci Zemlji dana kao osobi, u skladu s domorodačkim vjerovanjem) i Cristina Fernandez (bivša socijalistička predsjednica Argentine) iskazuju štovanje Majci Zemlji prinoseći darove u okultnom obredu, onda ga još više uhvati tjeskoba od svega što se događa jer vidi ispod svih tih vidljivih stvarnosti nevidljivu borbu duhova. U njoj će zloduh iskoristiti sve moguće humanističke i druge vrijednosti kako bi prevario čovjeka, kako bi uništio Crkvu Božju. No, ako su ljudi unutar Crkve već toliko oslijepili, što možemo očekivati od onih izvan nje?

Pa i kad je štrajk i prosvjed prosvjetnih djelatnika kod nas u Hrvatskoj u pitanju, što se može očekivati od svega? Ništa dobro, taman i da zadovolje zahtjevima sindikata. Jer preko kurikula koji je ušao u škole ostvarivat će se upravo oni ciljevi kulturnih radikala koji teže za uništenjem morala – pedofiliju u lektiri i ideologizaciju umjesto odgoja nitko ni spomenuo nije u svim ovim prosvjednim i štrajkačkim događanjima. A radi se o procesu podvrgavanja svih umova globalnim gospodarima. Tko zapravo iza svega toga stoji – vjerniku nije teško vidjeti: onaj koji je ubojica svakog zakona osim jednoga: Čini što hoćeš! Bez obnove duha, bez spoznaje nadnaravnog svijeta koji je u potki ovozemaljskih zbivanja i bez čovjekova podvrgavanja Bogu, nema spasa ni mira čovjeku. Bez nasljedovanja Krista nema svjedočanstva Crkve svijetu. Ako mi kršćani - katolici prestanemo to svjedočiti pristajući na to da se sve relativizira, bit ćemo grobari našega svijeta. A Bog nas je postavio glasnicima nečega neizmjerno boljega, postavlja nas kao svjetlo, ali ne naše vlastito, ljudsko, nego svjetlo koje dolazi od njegova sjaja. I nije nam dao duha straha nego jakosti i Istine. Pa čega da se bojimo kad je on s nama i kad nosimo Radosnu vijest? Strah dolazi kada se navežemo na zemaljsko, ljudsko, materrijalno i pomislimo da o tome ovisi naš život. Kad zaboravimo u tišini svoga srca držati vezu s Bogom, izvorom života, stajati u strahopoštovanju pred otajstvom, na koje je ovaj svijet zaboravio u svojoj buci. I kad krenemo svojim snagama i pameću tražiti pravdu, mir, ugodu. (M.G.)

**PRONAĐI SVOJ LIJEK**

“Kršćanstvo je umrlo nebrojeno puta i podiglo se iz pepela; Zbog toga što je imalo Boga koji je znao put iz groba.“

G. K. Chesterton

“Neka ti srce bude posudica koju ćeš uvijek napuniti na izvoru Božje ljubavi!“

sv. Katarina Sijenska

“Naše pogreške su kao zrno pijeska kraj planine Božjeg milosrđa!“

sv. Ivan Maria Vianney

**POZIV NA REDOVITU TRIBINU**

**TEMA: NAĆI SVOJ ADVENT**

**PREDAVAČ: p. NIKOLA STANKOVIĆ, DI, duhovni savjetnik HKDPD-a**

**ČETVRTAK, 19. prosinca 2019. u 20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

27. GODIŠNJA SKUPŠTINA DRUŠTVA

Skupština će se održati u **subotu, 7. prosinca 2019. godine, u 16,00 sati** u Rezidenciji Družbe Isusove u Zagrebu (u gornjoj dvorani), u Palmotićevoj 31.

Najljepše Vas molimo da se odazovete te aktivno i odgovorno sudjelujete u radu Skupštine kao i u daljnjem radu HKDPD-a.

U ime Ravnateljstva unaprijed zahvaljujemo na dolasku i s Božjim blagoslovom pozdravljamo sve članove Društva.

Iz knjige kardinala Roberta Saraha „Snaga tišine“

* „Postoji istinski znak za uzbunu u našoj civilizaciji. Ako naši umovi ne znaju više zatvoriti oči, ako više ne znamo šutjeti, onda ćemo ostati bez otajstva, bez njegova svjetla koje je jače od tame, bez njegove ljepote koja je iznad svake ljepote. Bez otajstva svodimo se na beznačajnost zemnih stvari.
* Često se pitam, ne dolazi li otužnost zapadnih gradskih društava, zapljusnutih depresijom, samoubojstvima i moralnim raspadom, od gubitka smisla za otajstvo. Ljudi se, gubeći sposobnost za tišinu pred otajstvom, otkidaju od izvora radosti. Doista, osjećaju se napušteno u svijetu, bez ičega što bi ih nadmašivalo i davalo im potporu. Ne poznajem ništa tako zastrašujuće! Kako drugačije shvatiti razmišljanje Blaisa Pascala u *Mislima:* `Dok promatram nijemi svemir i čovjeka bez svjetla, prepuštena sama sebi i nekako izgubljena u svom zakutku svemira, čovjeka koji ne zna tko ga je ovdje postavio, što bi trebao raditi, što će biti s njim kad umre, obuzima me užas poput čovjeka kojega bi dok spava odnijeli na pust otok, s kojeg bi se probudio ne prepoznajući gdje je i nemajući sredstava da odatle ode.`

Bez tišine lišeni smo otajstva, prepušteni strahu, tuzi i usamljenosti. Vrijeme je da se otkrije ta tišina! Božje otajstvo, njegova nedokučivost, izvor je radosti za svakog kršćanina. Svaki dan razveseljujmo se razmatranjem nedokučivog Boga, čije se otajstvo nikad ne iscrpljuje. I vječnost Neba, samoga bit će radost, koja se uvijek obnavlja, sve dubljeg ulaženja u božansko otajstvo koje je neiscrpno. Jedino tišina može prenijeti tu radost. `Šutimo jer riječi od kojih naše duše žele živjeti ne iskazuje se riječima zemaljskim`, napisao je jedan kartuzijanac, kojemu nikada nećemo doznati ime, u *Silence carusiien* (*Kartuzijanska tišina*).“ ( *Snaga tišine : protiv diktature buke* / Robert Sarah, Nicolas Diat , Zagreb : Kršćanska sadašnjost, 2017., str. 156)

Dragi prijatelji, neka nas u adventsko vrijeme potaknu ove riječi kardinala Saraha u traženju Božje blizine iz koje ćemo moći djelovati onako kako Gospodin od nas traži i svijetliti njegovim svjetlom u ovom svijetu koji je upravo žedan njegove Radosne vijesti, žedan Boga.

**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: a<http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** [matija@net.hr](mailto:matija@net.hr)